Doles sala (dabas parks)
Šis raksts ir par dabas parku. Par salu skatīt rakstu Doles sala. Doles sala vai Dolessala ir dabas parks Latvijas vidusdaļā, administratīvi ietilpst Salaspils novada Salaspils pagastā. Izvietojies uz Daugavas lejtecē esošās Doles salas, aizņem tās lielāko daļu, izņemot Rīgas HES spēkstaciju un Rīgas HES ūdenskrātuvi norobežojošo dambi. Teritorija izveidota 1987. gadā, lai saglabātu Doles salas ainavu savdabību, dabas un kultūrvēsturiskās vērtības. Teritorijā ietilpst ģeomorfoloģiskais dabas piemineklis Doles salas dolomītu atsegums. Konstatētas retas augu sugas, ligzdo retas un aizsargājamas putnu sugas. Natura 2000 teritorija.